
A Model European Union programsorozat lehetőséget biztosít az Európai Unió iránt érdeklődő hallgatóknak, hogy közelebbről is megismerjék az Európai Unió intézményeit, azoknak működését, melyeket szimulációk során gyakorlatiasabban elsajátíthatnak az egyetemisták. A Model European Union Tallinn szervezésében megvalósult, Észtországban megrendezésre kerülő, 2018. július 21-28-a között megtartott Model European Tallinn 2018 nevezetű szimuláción lehetőségem adódott részt venni.
A Model European Union Tallinn 2018 nevezetű szimulációra Európa számos országából érkeztek fiatalok, mintegy 60 résztvevő volt, Magyarországról én voltam az egyedüli résztvevő. A szimulációk hatékonysága érdekében előzetes beosztás alapján különböző szerepeket kaptunk, melynek során mélyebben megismerhettük az Európai Unió intézményeinek a működését és a feladatait, munkafolyamatait, valamint nagyobb rálátást szerezhettünk az Európai Unió szakpolitikáira. Az Európai Unió intézményeinek a működésénél az Európai Unió Tanácsával, vagyis a Miniszterek Tanácsával és az Európai Parlament munkájával foglalkoztunk. Az esemény előtt három különböző tanácsi formációba osztottak be bennünket: a Versenyképességi Tanácsba (COMPET Tanács), a Tanács foglalkoztatási, szociálpolitikai, egészségügyi és fogyasztóvédelmi formációjába (EPSCO Tanács), illetve a Külügyek Tanácsába (FAC Tanács), melynek egy-egy szakpolitikai területével foglalkoztunk egy héten keresztül angol nyelven.
Mivel érdekel az Európai Unió működése, különösen a szakpolitikái, így igyekszem nemzetközi környezetben is elsajátítani az ismereteimet. A szimuláción való részvétel segített alaposabban átlátni az Európai Unió működését, melyek nagyban megkönnyítik a tanulmányaimat. Az Európai Unió szakpolitikáin belül a Közös Agrárpolitika foglalkoztat mélyebben, ennek érdekében 2017 november és 2018 januárja között gyakornoki munkát vállaltam a Földművelésügyi Minisztériumban, ahol az Agrártámogatások Jogorvoslati Főosztály voltam gyakornok. Az alaposabb szakmai ismeretek elsajátítása érdekében igyekszem különböző konferenciákon részt venni külföldön és belföldön egyaránt.

